# Lluïsa Moret i Sabidó

Lluïsa Moret i Sabidó (Barbastre, 1965) és una psicòloga, especialitzada en psicologia social, i política catalana, afiliada al Partit dels Socialistes de Catalunya (PSC). Actualment és l'alcaldessa de Sant Boi de Llobregat des de 2014 i presidenta de la Diputació de Barcelona des de juliol de 2023.

## Biografia

Nascuda a Barbastre el 1965, Lluïsa Moret aviat marxà a viure al barri de Vinyets de Sant Boi de Llobregat. Va estudiar BUP i COU a l'Institut Joaquim Rubió i Ors. Després es llicencià en Psicologia a la Universitat de Barcelona, el 1989, i posteriorment realitzà un Màster en Tècniques d'Investigació Social (UB 1992-1994) i un Màster en Estudis de les Dones i Polítiques de Gènere (DUODA/UB 1996-1998).
Abans d'entrar en política, Moret va dedicar-se tant al sector públic com al privat, especialitzant-se en disseny i implementació de programes estratègics i serveis de caràcter social i comunitari. També va dirigir òrgans públics en l'àmbit de Programes Transversals de cicle de vida i gènere.
Entre 2007 i 2014 fou Tinenta d'alcalde de Benestar i Ciutadania.
El 10 de maig de 2014, després de la renúncia de Jaume Bosch, Lluïsa Moret fou escollida com a nova alcaldessa de Sant Boi de Llobregat. El PSC i Iniciativa per Catalunya Verds (ICV), que havien arribat a un acord de govern a l'inici del mandat l'any 2011, van votar a favor del seu nomenament amb 14 vots. En canvi, el Partit Popular i Plataforma per Catalunya van votar als seus candidats (Marina Lozano, 5 vots, i David Parada, 3, respectivament). Posteriorment, Lluïsa Moret va ser confirmada com a candidata a l'alcaldia del PSC per a les eleccions municipals de 2015.
El 24 de maig de 2015 el PSC va guanyar les eleccions municipals a Sant Boi de Llobregat i van aconseguir 10 regidors. Així, el 13 de juny d'aquell mateix any, Moret va ser reelegida com a alcaldessa gràcies als vots a favor dels 10 regidors del PSC i 4 d'ICV. Ambdós partits, posteriorment, van fer un acord de govern.
A les eleccions municipals del 26 de maig de 2019, el PSC, altra vegada amb Lluïsa Moret com a alcaldable, va guanyar per majoria absoluta (13 escons). Posteriorment, van reeditar l'acord de govern amb el partit SBeC-ECG (anteriorment ICV).
Actualment, Moret continua exercint com a alcaldessa de Sant Boi de Llobregat, ja que compta amb 16 regidors del PSC aconseguits en les darreres eleccions de 2023. A més compta amb el suport de 2 regidors de SBeC-ECG, amb els quals tenen un acord de govern.
Després de les eleccions municipals, va obtenir l'acta de diputada a la Diputació de Barcelona i el 13 de juliol de 2023 va ser investida presidenta després de la renúncia de Núria Marín.

## Obres

* Els Programes europeus com a suport a les polítiques municipals d'igualtat d'oportunitats, juntament amb Enric Rios i Rios, a Materials del Baix Llobregat. Sant Feliu de Llobregat, núm. 4 (1998), p. 48-50 : il.

## Referències

* ↑ ACN. «Lluïsa Moret (PSC), elegida presidenta de la Diputación de Barcelona» (en castellà), 13-07-2023. [Consulta: 13 juliol 2023].
* ↑ Entrevista a Jo sóc Sant Boi, programa d'entrevistes a Ràdio Sant Boi, conduït per Paky López - Enllaç Arxivat 2016-03-04 a Wayback Machine.
* ↑ «Perfil de Lluïsa Moret». Partit dels Socialistes de Catalunya. [Consulta: 25 setembre 2015].
* ↑ «Biografia – Lluïsa Moret i Sabidó». Alcaldia. Sant Boi. Arxivat de l'original el 2024-02-20. [Consulta: 20 febrer 2024].
* ↑ «Currículums dels regidors i regidores». Ajuntament de Sant Boi. Arxivat de l'original el 2015-09-29.
* ↑ «Lluïsa Moret nova alcaldessa de Sant Boi». Dones en Xarxa, 15-05-2014. [Consulta: 25 setembre 2015].
* ↑ «Lluïsa Moret i Sabidó, alcaldessa de Sant Boi de Llobregat». El Llobregat, 23-07-2014. [Consulta: 25 setembre 2015].
* ↑ «El PSC elige a Lluïsa Moret como candidata a la alcaldía de Sant Boi» (en castellà). La Vanguardia, 10-02-2015. [Consulta: 25 setembre 2015].
* ↑ «Lluïsa Moret fa els deures a Sant Boi». El Periódico de Catalunya, 25-05-2015. [Consulta: 25 setembre 2015].
* ↑ «Lluïsa Moret se mantiene en la alcaldía de Sant Boi con el apoyo de ICV» (en castellà). El Periódico de Catalunya, 15-06-2015. [Consulta: 25 setembre 2015].
* ↑ NacióDigital. «Resultats eleccions municipals 2019 a Sant Boi de Llobregat, Baix Llobregat (Barcelona) | NacióDigital». [Consulta: 18 febrer 2021].